CELEX: 62006CJ0348
Language: da
Date: 2008-02-21
Title: Domstolens Dom (Tredje Afdeling) af 21. februar  2008. # Kommissionen for De Europæiske Fællesskaber mod Marie-Claude Girardot. # Appel - midlertidigt ansat - erstatningssøgsmål - fortabt ansættelsesmulighed - faktisk og reelt tab - fastsættelse af, i hvilket omfang skaden skal erstattes. # Sag C-348/06 P.

DOMSTOLENS DOM (Tredje Afdeling)
      21. februar 2008
      Sag C-348/06 P
      Kommissionen for De Europæiske Fællesskaber 
      mod
      Marie-Claude Girardot
      »Appel – midlertidigt ansat – erstatningssøgsmål – fortabt ansættelsesmulighed – faktisk og reelt tab – fastsættelse af, i hvilket omfang skaden skal erstattes«
      Angående: Appel iværksat til prøvelse af dom afsagt den 6. juni 2006 af Retten i Første Instans, Girardot mod Kommissionen (sag T-10/02,
         Sml. Pers. II-A, s. 2, s. 609), med påstand om ophævelse af denne dom. Kontraappel iværksat af Marie-Claude Girardot.
      
      Udfald: Appellen og kontraappellen forkastes.
      
      Sammendrag
      1.        Tjenestemænd – søgsmål – fuld prøvelsesret – erstatning for det tab, der er lidt i tilknytning til en fortabt mulighed som
            følge af et ulovligt afslag på en ansøgning
      (Tjenestemandsvedtægten, art. 91, stk. 1)
      2.        Appel – anbringender – simpel gentagelse af de anbringender og argumenter, der blev fremsat for Retten – afvisning
      [Art. 225EF; statutten for Domstolen, art. 58; Domstolens procesreglement, art. 112, stk. 1, litra c)]
      1.        I tvister, hvor der indgår pengebeløb som omhandlet i vedtægtens artikel 91, stk. 1, råder Retten over fuld prøvelsesret inden
         for rammerne af hvilken, den har beføjelse til i givet fald ex officio at dømme sagsøgte til betaling af en erstatning for
         det tab, der er forvoldt ved dens fejl og i påkommende tilfælde at ansætte tabet efter ret og billighed på baggrund af samtlige
         foreliggende omstændigheder. Når Retten har fastslået, at der er indtrådt et tab, har den desuden enekompetence til inden
         for rammerne af den nedlagte påstand og, under forudsætning af at begrundelsespligten overholdes, at fastslå, hvorledes og
         i hvilket omfang skaden skal erstattes.
      
      Ved fastsættelsen af, i hvilket omfang den skade, der forvoldes i en situation, hvor en midlertidigt ansat, som ulovligt har
         fået afslag på sin ansøgning, fortaber muligheden for at opnå en stilling ved en fællesskabsinstitution, skal godtgøres, anvendes
         en metode, der anvendes i flere nationale retsordener, og som hviler på løntabskriteriet ved opgørelse af forskellen mellem
         det vederlag, vedkommende ville have oppebåret, såfremt vedkommende var blevet ansat, og det vederlag, vedkommende rent faktisk
         oppebar, og derefter i form af en procentsats at vurdere den mulighed, vedkommende havde for at blive ansat med henblik på
         at vægte løntabet, hvilken metode nødvendigvis indebærer, at Fællesskabets retsinstanser skal støtte sig på en række hypoteser,
         der i sagens natur er usikre, men som henhører under Rettens uafhængige vurdering af de faktiske omstændigheder og under det
         skøn, den råder over.
      
      2.        Det fremgår af artikel 225 EF, af artikel 58, stk. 1, i statutten for Domstolen og af artikel 112, stk. 1, litra c), i Domstolens
         procesreglement, at et appelskrift præcist skal angive, hvilke elementer der anfægtes i den dom, som påstås ophævet, samt
         de retlige argumenter, der særligt støtter denne påstand.
      
      En appel, der ikke tilsigter at påvise, at der foreligger retlige fejl, som Rettens begrundelse i den appellerede dom er behæftet
         med, men derimod dels ved en gentagelse af de argumenter, der blev fremsat i første instans, dels ved en påberåbelse af angiveligt
         nye beviser, tilsigter at anfægte den vurdering af de faktiske omstændigheder, Retten har foretaget i dommen, opfylder ikke
         disse krav.